**Ξενικά είδη και παράκτια αλιεία στο Ν. Αιγαίο: Συλλογή πληροφορίας από την «τοπική οικολογική γνώση» των επαγγελματιών αλιέων**

**(συνεπίβλεψη: Αθανάσιος Ευαγγελόπουλος)**

Αντικείμενο:

Στις ελληνικές θάλασσες σήμερα απαντούν πάνω από 40 ξενικά είδη ψαριών, σχεδόν όλα προερχόμενα από την Ερυθρά Θάλασσα («Λεσσεψιανοί μετανάστες»). Η συμμετοχή των ξενικών ειδών στα αλιεύματα της παράκτιας αλιείας στη χώρα μας γίνεται ολοένα και σημαντικότερη, ειδικά στο Ν. Αιγαίο: Ορισμένα είδη εδώ και αρκετά χρόνια απαντούν σε σημαντικό ποσοστό των καλάδων, ιδιαίτερα στα Δωδεκάνησα και στην Κρήτη (π.χ. γερμανοί, σαρδελόγαυρος, τρομπέτα, λαγοκέφαλος), και συχνά αποτελούν σημαντικό ποσοστό της συνολικής βιομάζας της καλάδας. Ορισμένα ξενικά είδη θεωρούνται εμπορικά (π.χ. γερμανοί, ξενικά μπαρμπούνια) και πωλούνται, ενώ άλλα απορρίπτονται επειδή δεν έχουν εμπορικό ενδιαφέρον, ή είναι τοξικά (π.χ. λαγοκέφαλοι). Επιπλέον, ορισμένα είδη που παλιά δεν είχαν εμπορικό ενδιαφέρον, πλέον πωλούνται (π.χ. τρομπέτα). Η πληροφορία για τις εξαλιεύσεις και τις απορρίψεις ξενικών ειδών στην παράκτια αλιεία της χώρας μας είναι λιγοστή και αποσπασματική. Μια μέθοδος που μπορεί να συνεισφέρει στην συμπλήρωση του προαναφερθέντος κενού γνώσης είναι η άντληση πληροφορίας από την «τοπική οικολογική γνώση», μέσω συνεντεύξεων των επαγγελματιών αλιέων και συμπλήρωσης ειδικών ερωτηματολογίων. Στο πλαίσιο της πτυχιακής, ο φοιτητής/η φοιτήτρια θα διευκολύνει μέσω συνέντευξης την αποτύπωση της γνώσης του αλιέα στα ειδικά ερωτηματολόγια που θα συμπληρωθούν. Τα ερωτηματολόγια θα αφορούν τόσο στην ιστορική δυναμική των ξενικών ειδών στην περιοχή, όσο και συλλογή πληροφορίας για την τρέχουσα περίοδο.

Προδιαγραφές:

Θα συμπληρωθεί και θα αναλυθεί ένας αριθμός ερωτηματολογίων αλιέων ανά κατηγορία αλιευτικού σκάφους (παράκτιας, βιτζότρατες, μηχανότρατες, γριγρι), ανάλογα με τον συνολικό αριθμό των σκαφών κάθε κατηγορίας στην περιοχή. Οι περιοχές που ενδιαφέρουν περιλαμβάνουν τα Δωδεκάνησα, την Κρήτη, τις Κυκλάδες και τον Αργοσαρωνικό.

Ενδεικτική διάρκεια εργασίας στο πεδίο: καλοκαίρι 2020

Ενδεικτική διάρκεια στατιστικής επεξεργασίας / γραψίματος: 1-2 μήνες

Δυνατότητα συμμετοχής σε δημοσίευση των αποτελεσμάτων: ανάλογα με την ποιότητα της εργασίας που θα παρουσιαστεί.

Απαραίτητα προσόντα: Εντοπιότητα